ไฮไลท์แอบเน่าเล็กๆ แต่คิดแบบนั้นจริงๆ ค่ะ 555

ร้านนี้ทำให้การกินอาหารใต้ใน กทม. ของเราไม่เหมือนเดิมอีกต่อไป เพราะจะพาลไปเทียบรสชาติที่เป็นที่สุดของที่สุดของร้านนี้อยู่ร่ำไป

รู้จักร้านนี้จากเวปท่องเที่ยวที่แนะนำร้านอาหารในนคร และคนพื้นที่ก็ฟันเฟิร์มว่าร้านนี้เด็ดจริงค่ะ

<<การเดินทาง>>

จิ้มแมปในวงในโลดค่ะ บอกทางไม่ถูกเหมืนกัน ร้านอยู่ติดถนนค่ะ มีที่จอดรถด้านหลังร้าน สะดวกสบาย

<<บรรยากาศ & บริการ>>

ร้านเปิดโล่ง มีพื้นที่ส่วนใหญ่ไม่ติดแอร์ มีเวทีหนังตะลุงอยู่ด้านหน้าร้าน และมีโซนห้องแอร์ด้วย เนื่องจากไปช่วงกลางวันก็ไปนั่งในห้องแอร์ค่ะ

การบริการถือว่าดีเลยนะคะ น้องๆ พูดจาน่ารัก เอาใจใส่ สามารถตอบคำถามเกี่ยวกับอาหารในเมนูได้

<<อาหาร & รสชาติ>>

เมนูเด็ดสั่งเพราะวงในช่วยไว้เลยค่ะ โดยดูจากรูปและรายการที่เพื่อนๆ สมาชิกแนะนำ บางเมนูก็สั่งเพราะอยากลองกันเอง

■ แกงปูใบชะพลู ■ 

250 บ. !!!!!!!

5/5

ชามนี้อลังการดาวล้านดวง 
ชามนี้คือที่สุดของที่สุด

รสชาติอร่อยมากๆ นะคะ น้ำแกงมาแบบข้นคลั่กๆ เค็มนำนิดๆ เผ็ดตาม โดยรวมกลมกล่อมมากๆ กินกับข้าวอร่อยสุดๆ 

คือก็ไม่อยากเทียบ แต่ก็ต้องเทีบบ กับเมนูคล้ายกันของร้านดังของภูเก็ต ขอบอกว่ารสชาติแตกต่างกัน ฟ้า (ร้านนี้) กับ เหว (ร้านดังภูเก็ต) ร้านนี้ให้รสชาติแกงใต้จริงๆ ไม่หวานนำโด่งแบบของภูเก็ต รสชาติแกงใต้จริงๆ มันต้องแบบนี้แหละ 

เกือบลืมเน้นย้ำว่า ปู เป็นก้อนๆ ปูเยอะมาก ปูสดๆ เด้งๆ ปูเนื้อขาวๆ ปูเป็นปู ปู ปู ปู ปู ปู 5555 ซึ่งด้วยราคาแค่ชามละ 250 บาท ถือว่าถูกมากๆ 

เนื่องจากเผ็ด น้ำแกงเหลือ ห่อขึ้นเครื่องกลับบ้านค่ะ อยู่รอดปลอดภัย ไม่บูด เอาไปราดขนมจีนกินได้ต่ออีก 2 มื้อ 

♡ เพื่อนติดใจ สั่งกลับบ้านด้วย ที่ร้านห่อใส่ถุงให้สองชั้น กลับไปอร่อยต่อที่บ้าน ฟินไปสิ ♡

(((ของภูเก็ตเท่าไหร่นะ เกินสามร้อยปะ ชามก็เล็กกว่านี้ ปูก็น้อยกว่านี้ด้วยอะ ทำไมนะ ติดทะเลเหมือนกันปะ ทำไมของภูเก็ตต้องแพงกว่า คือชิมร้านนี้แล้วงงเลยนะ ของภูเก็ตดังทั่วประเทศได้ไง ร้านนี้อร่อยกว่าเยอะมาก)))

■ ปลาทรายทอดขมิ้น ■

5/5

ราคาตามน้ำหนัก (ลืมดูราคาในใบเสร็จ)

อร่อยมากๆ ค่ะ ปลาทรายขนาดกลางๆ ทอดมากรอบทั้งหัว แต่เนื้อปลายังไม่แห้งกรอบ โปะมาด้วย ขมิ้น+กระเทียม ทอดกรอบ จิ้มน้ำจิ้มซีฟู้ดแซ่บๆ อร่อยสุดยอด


■ น้ำพริกกุ้งสด ■

100 บ.

5/5

รสชาติคือเริ่ดอีกแล้ว เปรี้ยวนำ เค็ม-เผ็ด ตาม หวานนิดนึง แต่รวมๆ คืออร่อยมากๆ ผักสดให้มาเยอะ สะตอทั้งสดและเผา อร่อยสุดๆ ลูกเนียงก็อร่อย งือๆ กลับ กทม. จะไปหาแบบนี้กินได้ที่ไหนนะ อร่อยมากๆ 

♤ เพื่อนติดใจ สั่งกลับบ้านอีกค่ะ ♤


■ ยำผักกูด กุ้งสด ■ 

80 บ.

4/5

มาแบบผักกูดชุบแป้งทอด และกุ้งตัวเบ้งชุบแป้งทอด น้ำยำเป็นแบบน้ำยำใส่น้ำพริกเผาและกะทิ น้ำยำรสชาติดีมากๆ เปรี้ยว-หวาน-เค็ม-เผ็ด ครบรสกำลังดี แต่ผักกูดทอดมาเยอะมากๆ พอเย็นก็เริ่มเลี่ยนผักทอดค่ะ


■ หมูสามชั้นคั่วเกลือ ■

80 บ.

3.5/5

หมูติดมันแบบเนื้อเยอะ มาเต็มจานเลยค่ะ คั่วเกลือมารสชาติกำลังดี แต่หมูไม่ค่อยแห้ง ถ้าคั่วมาแห้งๆ แบบกรอบนอกนุ่มในน่าจะแจ่มว้าวกว่านี้เยอะค่ะ 

■ ข้าว ■

มีให้สั่งทั้งข้าวขาว และข้าวสังข์หยด (สะกดงี้มั้ยนะ) นุ่มหอมอร่อยค่ะ

■■ สำหรับราคารวมที่ทานกันในร้าน 750 บ. ค่ะ รวมกับข้าว 5 อย่าง ข้าวสามถ้วย น้ำขวดเปล่าขวดใหญ่ และน้ำแข็ง 1 ถัง .. ถือว่าไม่แพงเลยนะคะ เมื่อเทียบกับรสชาติ คุณภาพ และปริมาณอาหารที่ได้ ■■


<<ซื้อกลับบ้าน>>

ด้วยความที่ติดใจรสชาติอาหารมากๆ เพื่อนซื้อกลับบ้านไปทั้งหมด 4 อย่างค่ะ (แกงส้มปลากระพง ผัดสะตอกุ้งสด แกงปูใบชะพลู น้ำพริกกุ้งสด = 750 บ.)

ส่วนเราซื้อกลับบ้านแค่ 1 อย่างค่ะ เพราะเอากระเป๋าลากแค่ใบจิ๋วมา ยัดไม่ลงแล้ว เสียดายมากๆ

พอสั่งกลับบ้าน บอกน้องพนักงานว่าจะเอาขึ้นเครื่อง น้องเค้ามัดใส่ถุงสองชั้นเลยค่ะ 

■ แกงส้มปลากระพง ■

150 บ.

5/5

ขอมอบดาวทั้งฟ้าให้ด้วย เพราะว่าแกงส้มอร่อยมากกกกกกกกกกกกก น้ำแกงข้นๆ เครื่องแกงข้นๆ รสชาติเปรี้ยวนำ แต่เปรี้ยวไม่โด มีเค็มและเผ็ดมาช่วยบาลานซ์ เราสั่งผักรวมมา มียอดมะพร้าวอ่อน ลูกอะไรไม่ทราบเล็กๆ เปรี้ยวๆ ดอกกะหล่ำ และอื่นๆ ผักกำลังดีไม่นิ่ม ส่วนปลากระพงก็สดสุดๆ เนื้ออวบแน่น 

แกงส้มของครัวนายหนังทำให้มุมมองการกินแกงส้มเราเปลี่ยนไปเลยค่ะ รสชาติแบบนี้เลยแหละที่เราชอบ มันบอกไม่ถูกอะ มันอร่อย ตะก่อนเราชอบแกงเหลืองไหลบัวของร้านดังใน กทม นะคะ แต่พอกินแกงส้มใต้ของนายหนัง เราไม่อยากกลับไปกินแกงเหลืองไหลบัวร้านนั้นอีกแล้วอะ เหมือนเวอร์เนอะ 5555 


<<บทสรุป>>

อาหารสุดยอดนะคะ รสชาติ ราคา คุณภาพ ปริมาณ ร้านบรรยากาศโอเค บริการดี ไม่รู้จะหักคะแนนตรงไหน ขอมอบดาวทั้งฟ้าให้เลยค่ะ

นี่กำลังหาตั๋วโปรกลับไปนครเพื่อร้านนี้เลยค่ะ 555

อ้อ เกือบลืม นั่งไปๆ จะมีแม่ค้าเอามังคุดกรอบมาขายด้วยค่ะ รู้สึกว่าขายประจำร้านนี้ด้วย แตาแบบเรากินแล้วไม่ค่อยโดนอะ ชอบแบบมังคุดนิ่มๆ มากกว่า